PEDRÓN DE OURO. Padrón, 24 maio de 2009. 

Bos días, señoras e señores, dignísimas autoridades da Cultura, …do amor a Galicia! Señor Presidente, membros numerarios do Pedrón de Ouro, …Avelino e Isaac –presidentes de honra, Helena amiga e Presidenta da Fundación Rosalía de Castro, aquela das tantas auroras compiladas nos “Cantares Gallegos”; Dª Mariana Ploae, filóloga premiada co Pedrón de Honra, señor Fandiño presentador, mantedor-amigo David Otero, amigos do Bico na Balouta. Hoxe premiades co Pedrón de Ouro a dous humildes servidores –que o son por obra e graza da nación, do idioma, do Todo Cultural que desde uso da razón nos seduce. De non ser así, quizais non representariamos –e menos con este orgullo- ese mundo inmaterial da nosa Terra, ese p/matrimonio oral que acaba volatilizándose nun alalá ou na xuntanza feliz de voz e de palabra que contén o prognóstico dun pasado, onde se gaña o presente mentres pousa no corazón das nosas xentes para, superando os soños, facelos realidade e acadar un porvir feliz. Tampouco seriamos cantores deste noso cantar, ás veces desesperado, outras entrecortado e conmovido que bica alentos trasfegados por outras voces moi antigas, que nos chaman desde o fondo. Nesas andamos, algo diso temos. Pero é así porque así o queremos e porque así o quixemos, no noso egoísmo, seducidos –xa digo- no encantamento da Patria que nos mira. 

Neste recoñecemento que nos facedes, sabemos estades implicadas moitas persoas de ben e habería que citarvos unha a unha, non é posible. A nós acórdannos primeiro os nosos, os da casa, as nosas familias que padecen as nosas continuas ausencias e quedan sempre co traballo, …os compañeiros de “A Quenlla” que saben sumarse á nosa obstinada teima con desprendemento, os informantes, cómplices das nosas pescudas, que con tanto amor e paciencia foron pulindo os seixos duros das nosas incertezas, das nosas ignorancias, …as  amigas/os que confiaron cegamente en nós e nos deron azos, …as nosas alumnas/os que axudaron a buscar nas súas propias casas e arredores e que volveron sobre de si, falar cos veciños e avós para recuperar a fachenda de recoñecelos protagonistas da Lingua, da Cultura que crían doutros, ao vela nos libros. 

…E tamén nos acordan Avelino Abuín de Tembra e Gustavo Santiago Valencia, valedores deste Premio, amigos que pasaron neste último ano. E os irmáns da resistencia férrea de cada día, e que nos aveñen con frecuencia á memoria, hoxe estarían aquí moi ledos: Manuel María, Chano Piñeiro, Xocas, Fiz Vergara, Suso Vaamonde, Sr Ramón da Gharabanxa, Laghares, Sr. Ramiro e Rafael e Elvira, tantos!. E vós todos, os de Lugo, os da Terra Chá, os de Xanceda e Boimorto, do Mº do Pobo Galego, os da Estrada, de Cangas, de Melide, de Chapela, Da Agolada, Raigame de Ourense, Os de Atreu, os da Xentalla do Pichel, de Redes Escarlata, de Teo, de Barcelona, Os da Memoria Histórica, os do Xoán de Requeixo, de Arzúa, os do Couto da Ponteceso, de Auxilia, da Poesía en Salvaterra, Airiños de Fene, Irimia e Encrucillada, do Moncho Valcarce, os de QQQoC, os de Volta e Dálle, da farándula, das Romaxes, do audiovisual, das escolas de danza, da Música –músicos e gaiteiros con conciencia- sobre todo os da Canción Galega e, aínda máis, os aqueles que nunca se venderon nin calaron, sendo vangarda dos nosos anceios comúns (Anxo Rei, Tino Baz, Miro Casabella, Mª Manuela, Pilocha…et), e tantos outros, como Garrido –o noso produtor- sempre apostou por nós, mesmo nas perdas e derrotas presentidas, …Mato, cura que comparte intensamente esta paixón e, lonxe de adoutrinarnos, inculcounos amor polo noso. Con eles e con vós queremos compartir este premio cheo de historia, de pureza e compromiso, que comporta e imprime carácter – diría Gustavo- impedindo esquecer obrigas para coa nosa orixe e a nosa Cultura con firmeza. 

Nós, sentimos a obriga de buscar camiños sabendo que somos terra e é a terra a que nos posúe. Estamos chamados para seguir buscando na historia e no tempo ata tocar aos devanceiros, e enlazar o seu tesouro para pousalo dignamente nos que veñan. É lei de vida. 

Pero vimos e vivimos no rural. Nel tocamos a terra e vimos del para –que menos!- volver por el. E estamos na obriga de dicir que este noso mundo da aldea esmorece e está nunha crise que non temos tempo tampouco a debuxar, ameazada polas economías do mundo e o esgotamento de recursos, onde nós somos o noso propio recurso. Pero hai outra crise, aínda peor, e provocada pola mentira e a opresión de intereses sempre bastardos que ataca a nosa propia existencia, tantas veces agochada na xente do común e do rural. Sen darnos conta estamos pasando a ser definitivamente colonizados por quen nos rexeita desde a súa ignorancia. E nós, semella que nos deixamos ir submisos, discriminando o propio a favor do alleo, os nosos valores, a nosa identidade, os nosos dereitos,… Neste exterminio incomprensible que non nos cabe na cabeza, e menos no corazón, seguimos aguantando leis de malabarismos malévolos, de pirotecnia verbal na que se refuxian as frangullas dun reparto inxusto, partimos dun constrinxido estatuto de autonomía que non resolve e que nos subordina, cheo de limitacións e dependencias, de permisos sen competencias, de restricións para sermos, de desconfianzas fraudulentas que mesmo quixeran reducir dereitos que outras cartas superiores amparan, non saben nin deixan reparar as miserias que arrastramos de vello, as malas infraestruturas, os malos servizos que nos discriminan negándonos, para instalarnos nun soño virtual dun mundo inexistente no que a modernidade caduca antes de chegar, …esquecen as débedas históricas e a función reparadora da xustiza, chámanlle “bilingüismo” á diglosia porque seguimos na súa periferia, en provincias, cun esperpéntico plan de emprego que nos obriga a emigrar e a recibir inmigrantes, eles chámanlle “mobilidade laboral”, con pensións e xubilacións inxustas e inferiores ás deles, con contaminación de todo tipo, …mesmo nos levan os beneficios do vento! Empresas, privadas de escrúpulos e alleas, rouban as nosas materias primas, ah! pero deixan aquí o lixo, os enterramentos ilegais e contaminantes, as horribles formas que rompen a paisaxe, os vertidos pestilentes, as queimas de montes dos escuros intereses de mercado, e traen construcións perversas que danan ata os máis baixos niveis de sensibilidade, …porque os autores son tamén corruptos e non lles importa especular co noso ben público, os aqueles máis prezados. Ah, e tamén temos unha Igrexa fosilizada, aínda de costas a nós, que evoca palabras enormes que, logo, non quere comprender nin practica,…e seica falan de Amor! Así imos, mentres todos os indicadores amosan intentos deste suicidio existencial, todos eles se enchen a boca falando de igualdade e liberdade. Nós queremos liberdade, a nosa liberdade, non a deles que exercen o abuso mesmo para falar por nós e suplantarnos. Nós queremos a que  nos permita ser quen somos! Agora mesmo esixen, despois de estaren agardando a nosa agonía, …esixen igualdade, cando resulta tan doado abater a quen está ferido, non lembran as prohibicións seculares, as persecucións e agravios atroces que nos partiron en cachos. Liberdade e igualdade…, para xogaren outra vez con vantaxe. Palabras e manipulacións nas que están axudados dos compracidos medios de comunicación e certa caste de intelectuais cómplices de tanto exceso ou de oportunísimos silencios. Catedráticos de oficio e orificio que van en procesión acompañando aos verdugos que se pintan vítimas, cos agresores que se finxen agredidos, …e que se presentan mártires da ofensa que lles produce, …fíxense: a nosa identidade!, …a nosa memoria! Dóelles, que acordemos pasaxes enfermizas con sentencias de morte nas cunetas do medo. Pois non, non queremos que se conte do revés a nosa Historia, tantas veces mal contada. E aínda queda o peor –non se escandalicen- mentres nós seguimos coas ansias reprimidas na impotencia, calados na educación, con problemas de soidade e incomprensión, de illamento, …queda o peor:  estamos negados de futuro para os fillos, hipotecados no porvir dun prato de lentellas e nas mans de políticos irresponsables que, aínda non resolvendo, véñennos furgar nas feridas. Xa o vedes. 

Aínda así, …ninguén volve pola fouce! Semella que esquecemos a ferramenta eficaz e máis prezada, …a de xuntos rebelarnos contra o abuso, a mentira, o medo, a extorsión, a inxustiza. Aquela fouce do avó, a de Curros Enríquez, que tantas veces acordamos afiar, está –de momento- entre as silvas, no medio das sombras, onde enferruxa descoidada.

Que nos están deixando sen xente, sen o uso e a práctica de sabernos posuidores de tanto! Que nos deixan sen ter de qué vivir. Que nolo trocan por outras formas, que nos rouban o noso, e vén esa industria feroz a esnaquizarnos, a obrigarnos a correr e ser competitivos, para producir máis a custo de inmolarnos vivos! dinamitando os modos de vida e de sobrevivencia (no sector gandeiro, pesqueiro, lácteo, forestal, artesanal…). Perdoade esta teima, reivindicamos eses recendos orixinais da vida, os máis sinxelos  e sosegados porque, anque humildes, son máis humanos e respectan o medio e garanten futuro. Queremos movernos entre as paisaxes de sempre e no respecto aos espazos e das pequenas toponimias secretas que aínda con só nomealas, nos marabillan. Esas que deron nome en propiedade a este, noso curruncho do mundo,  que se detén no tempo e, sen descanso, se perde na boca de tantos redentores de turno. Neste barco estamos, e aínda así, cantamos e cantaremos, … ese alalá incandescente, que a nós nos aquenta e aos soberbios abrasa, así, defendendo a Nosa Voz, e chamando as cousas polo nome. …O problema non está na convivencia de pobos e de linguas, non, está na actitude de quen nega a existencia da diversidade e tenta aniquilar os elementos de cohesión e liberdade! E como? Pois reducindo a capacidade de rexeneración -aínda desde a precaria lexislación que hai, abusando da posición dun poder que demoniza as discrepancias e nega, sendo despectiva, aos que coidamos  que outro mundo mellor é posible. Fan da xustiza balanza desequilibrada que “obriga” a coñecer o castelán pero que “invita” a aprender o galego, …repartindo frangullas, forzando a unha identidade  asimilacionista, imposta e que anestesia con campañas mediáticas, con subvencións e abalorios controladores, e onde nos sinalan a nós como pecadores, malditos e luxados de vergoña e autoodio. Saberán, nós o sabemos, que a nosa Lingua é unha lingua primordial e única, única chave da nosa liberdade e que nos conducirá a todos cantos outros códigos queiramos entender e coñecer, cantos máis mellor. Non, non nos poden roubar o noso, nin a esperanza, nin a nosa vontade de ser. …E sempre haberá unha cantiga! Sen concesións e, se fai falla, tamén para abolir calquera intento ou sistema que nos agrida e queira condicionar. Sempre será unha canción e unha loita en defensa propia!

Levamos anos nesta esquizofrenia de querer ser, e seguiremos para adiante sen atender ao “ninguneo habitual” ou aos desprezos, aos “acenos  educados e aparentes”, aos silencios que nos fan sentir “raros”, “forasteiros na propia casa”, coma se estiveramos equivocados ou debéndolle algo a alguén, ou no peor dos casos sendo “tolos, parvos ou necios ” que lle botamos á melancolía un certo inconformismo anárquico e ferrados de utopía. 

Por iso, hoxe, a vós: “grazas” de corazón. Por cargar as nosas pilas e asumir esta teima, levados da emoción que expresa Amor, Beleza e Orixe. Sentímonos orgullosos: sabemos que participades connosco dela. É a necesidade de ser. Amamos esta Terra e dóenos, tanto que mesmo nos doemos nós. Porque sabemos –así nolo ensinaron- que Galicia –parafraseando a Novoneira- pode e debe ser outra cousa! E é máis, para ser outra cousa non necesita venderse –señores, … os do esperpento e o absurdo, os que queren limitar en porcentaxes a nosa voz –como se fose un ciclo produtivo- aniquilándonos. Vosos seguirán sendo os muros da incomprensión, nosas seguirán sendo as pedras. As da razón, da forza e a defensa, as da fouce do avó. A grandeza non é de quen máis ten, senón de quen é e sabe ser. Estaremos aquí para destruír os complexos do voso muro, creados por vós para ofendernos. Estaremos aquí para reconfortarnos no amor propio e na autoestima, antídoto contra a aniquilación que propoñedes!  Resistiremos, como non, na lembranza agradecida que nos comprace, permitíndonos ser e estar no mundo en propiedade, e nunca de prestado, para así mirar de fronte o futuro e garantir moitas máis de 1000, as primaveras, (…que sempre nos pareceron poucas) para a Nosa Patria, para a Nosa Lingua!

Grazas por estar aquí, por ser quen sodes, por ser amigas/os. Grazas por este bico nos ollos. Saúde e cante o merlo. Que o cuco xa cucou! 

Mero.

PARCE-MI-QUE PARA O PEDRÓN DE OURO DE 2009

E rabeas porque canto/ porque río, moito máis/

Hei de cantar e máis rir/ pra que inda rabees máis.

Pertencemos os dous á xeración inmediata á da posguerra. Non somos pois dos que pasaron fame callada, pero ó noso nome hai cartillas de racionamento. A nosa infancia foi en branco e negro, unha infancia feliz pero chea de silencios e contradiccións. 

   Pra un neno o mundo que ve polos seus infantís ollos debe, quere e precisa estar ordenado. O noso mundo non o estaba. Falábase en voz baixa de moitos temas e a submisión era palpable. A falla de liberdade pairaba no ambiente e a necesidade e a miseria estaban á orde do día. Na sensible alma duns nenos as inxustizas mancan e quitan o sono polas noites, a hipocrisía tiña un cheiro subido, forte... 

   Había xentes de dúas clases, os que campaban co sorriso regañado, dominando a escena,  o español nos labios e na voz de mando, o falar fulero e falso do poderoso... e os que eran do común, os que falaban galego, os que compartían o pouco que había, os que cheiraban a País e á nobreza do traballo diario e esgotador.

Chégate rapaza adiante / que che quero ve-lo pé,

se ten fibela de prata / eso para min non é.

   E nós no medio, rexeitando ós primeiros e mamando a submisión e o silencio dos segundos. Os uns non compartían o seu mundo alleo connosco porque non compartían nada con ninguén. Ollaban por riba do lombo e querían faceren apostolado lingüístico e moral-relixioso. 

   Os outros, os da nosa condición, gardaban o seu País para eles... Pra nós estaba destinado o novo mundo: o da hipocrisía, o do castelán, o de medrar e sermos coma os primeiros.

   E nós no medio, devecendo polo mundo dos iguais, polos nosos heroes, polo que arrincaba día a día da suor do traballo o pan da terra ou do taller. Devecendo polo mundo que nos negaban uns e outros.

   E así fomos indo. Estudiamos, desclasáronnos totalmente, aculturáronnos, fixéronnos homes de proveito, e dicir, fomos a estudar a Lugo, á capital. E ensináronnos a odiarnos, a rexeitar todo canto soase ó pobo dos galegos, o noso. Domésticáronnos e aprendemos a burlarnos de nós, do noso.

   E un bo día soaron ventos de canción. Os nosos dezaseis-vinte anos bebían cancións, de fóra, por suposto. E uns poucos de nós botámonos a cantar e aí descubrimos outra vez de onde viñamos, quen eramos e a onde iamos. Non foi difícil. Abondou con facer un grupo de música folk e guiados por un mestre-crego a quen nunca se lle pagará o labor feito, regresamos ó amor e amamos a miseria, a nosa lingua, as nosas leiras e os nosos talleres. Recuperamos para nós ós nosos heroes e con eles quixemos venda-las feridas do País, da Matria que nos confundira na súa inconfesable enfermidade. 

E foi cobiza de amor o que nos mantivo firmes nos tempos de vendaval, e segue a ser esa ben dita cobiza de amor a que nos mantén ergueitos en tempos sempre e novamente de vendavais.

   A doenza da Matria que descubrimos é o autoodio, doenza puñeteira que nos sume na tristeza e na ausencia de futuro común colectivo. Si, o resumo da nosa aprendizaxe ós case sesenta anos de existencia é que estamos feridos de autoodio, de falta de amor colectivo, de non recoñecernos os uns nos outros, de minifundio social.

   Sen querelo e case sen sabelo baixamos á Matria profunda da música e da cultura popular e comezamos a sorrir de novo cheos de amor e de orgullo. Porque é moito o que o noso pobo sabe, porque é moita cultura a cultura deste País, desta nación negada mil veces, desta Matria carente do amor dos seus fillos.

   E descubrimos en cada recolla, en cada entrevista, en cada concerto, en cada conferencia... ós nosos veciños da infancia, á nosa familia,  cada unha das nosas herbas, dos nosos paxaros, das nosas árbores, das nosas pedras... Descubrimos o noso País, a Nación dos Galegos, paciente, sabia e poderosa. Necesitada do amor dos seus fillos. E bebemos, enbebedámonos da nosa música, da nosa literatura oral, das nosas tradicións... E desde aquela andamos facendo éses dun lado para outro predicando por encarga dos que nos deron a beber o  poderoso viño da Terra. Porque con cada un dos informantes asinamos co corazón un contrato de divulgar o que eles nos emprestaban temporalmente. 

   Isto pra nós é esencial. E non vexades sacrificio ás nosas costas polo que facemos. Hai satisfacción plena no traballo. Hai enriquecemento cotidiano na amizade dos mellores fillos da nosa Matria: escritores, poetas, xentes da farándula, e os centos e centos de paisanos anónimos para a xeneralidade pero insignes para nós. E aínda por riba agasalládesnos con este recoñecemento...

   E somos dous. Hai quen di que parella de feito.  Non...  é máis ca iso. Somos amigos, amigos no persoal e neste xeito de  andar polo mundo. Caemos na conta hai xa moito tempo de que este labor, esta felicidade non se pode facer desde a unidade. Cómpre facela desde a dualidade ou desde o grupo, porque a canda nós, ou nós a canda eles, andan os da Quenlla e moitos máis. Pero si, en esencia e na permanencia no tempo somos dous. Desde os comezos e... ata o final. Houbo e aínda hai tentativas para estragar esta dualidade. Vaia pois un aviso a navegantes: temos unha durísima coiraza a proba de todo tipo de atentados, tanto dos que veñen de fronte coma dos sutís. E a cada agresión, medramos e medra a nosa unión e a nosa amizade. 

Catro cornos son pró Norte / catro para o vendaval

catro pra quen nos marmura / catro pra quen nos quer mal.

   E somos dispares un do outro pero ata o de agora complementarios, e se algún valor posuímos é o de termos unha fe cega no que facemos. Ó noso xeito, un pouco bandallas, pero con fe.  Sabemos que cada vez falamos e cantamos máis para nós que para os demais. Somos conscientes tamén de que cada vez imos perdendo máis amigos dos que nos daban viño, pero é lei de vida e así o asumimos.

   Sentimos, crédeme, un forte amor e respecto por esta nosa Patria contradictoria e suicida. Mesmo tamén por estes dous adxectivos: contradictoria e suicida. E sentimos un profundo noxo polos ananos que dicía Celso Emilio. Polos que se senten agredidos polo País. Polos que querendo vivir noutro lado non teñen o valor de irse e pretenden facernos libres con esa falsa liberdade reclamada agora, non antes, e que outros  conseguiron con grandes sacrificios. Esa santa liberdade que  non conquistaron, que non rabuñaron uña a uña para os demais, para o común de todos. Os ananos que se avergoñan de pertencer a este pobo humilde e sinxelo. E deles, con todo o poder material que teñen, sentimos, noxo e mágoa. Coitadas, coitados, non saben o que perden. Mais sabemos que algún día conseguiremos entre todos traelos á casa común e sentaremos todos á mesa para comezar dunha vez o camiño da sensatez e da felicidade colectiva.

Vouvos da-la despedida / por riba da gramalleira,

o que non defenda a casa / vaia deixando a lareira.

   Amigos, mil gracias a todos. Obrigados quedamos, de corazón por este reconfortante aloumiño co que hoxe nos acariñades. Só nos resta dar unha aperta colectiva no común amor a este pobo do galego, como o nomea o noso benquerido David, e desexar saúde e forza para todos e todas nesta interminable loita en beneficio da Patria-Matria común. 

¡Falta nos ha facer!  

¡Saudiña e cante o merlo!

                                                        Mini, Brates, 24 de maio de 2009

Amigas e amigos:

Bo día a todas e a todos...

Bo día de maio a mediodía do vintecrato…

No ideal programático da Fundación do Padroado do Pedrón de Ouro   

aquí hoxe a encontro de persoas, idease sentimentos,neste acto de entrega dos Premios PEDRÓN DE OURO e PEDRÓN DE HONRA, indo de camiño, como dicía Don Ramón Otero Pedrayo...agardando.. pero... andando, como expresou a mandado exemplarmente Alexandre Bóveda,

nesa vía do sentido común... sen nos acubillar nas capacidades de aguante... 

xa que iso nos levaría ao fracaso polo camiño máis curto, quixer comezar cunhas preguntas... que outrora en SEMPRE EN GALIZA... fixo Daniel de Rianxo, Castelao de Galiza, como así lle deu a chamo... o poeta chairego, 

das veas do Cepelo,  Manuel María... Preguntas que entendo debesen ecoar por onde máis poidan e se atendan por cantos máis... mellor...Pois... amigas e amigos...é o AMOR quen nos leva a preguntar...E – como dixen - fágoo así con estas preguntas de Daniel Castelao... xa que entendo que xa indo a vintecinco anos da chegada das súas cinzas a Bonaval de Compostela, el é quen mellor integra o falo noso deste día...neste acto…para tecer co fío do valemento... a obra ... a vida e o pensamento... dos tres premiados este ano por acordo da FUNDACIÓN DO PADROADO DO PEDRÓN DE OURO... Acto que nesta ocasión e aquí nesta casa...(  porque se entende que o mandan os sentimentos máis nobres de fidelidade desde a memoria a recordos permanentes...) se debe que nos sintamos presididos por:

DON GUSTAVO SANTIAGO VALENCIA E DON AVELINO ABRUIN DE TEMBRA acompañados tamén, a certifico de Acta, de XOSÉ PORTO MATALOBOS.
E así velaí as preguntas:

- “ Ten Galiza un idioma propio?

- Ten territorio diferente?

- Ten unha vida económica peculiar?

- Ten hábitos psicolóxicos reflictidos nunha cultura autóctona?

Pois logo a contesto tamén di Castelao...Galiza é unha nacionalidade... e , polo tanto, ningún antifeixista pode negarlle o dereito de autodeterminación, é dicir, o dereito a gobernar a súa vida...” 

E así estamos pois nos  recoñecementos que nos facilitan alimento da nosa voz, que nos demandan construcción... para que o mundo se dea as mans... desde a emancipación dos pobos libres, e asemade tamén desde aqueles outros que colonizados na ausencia de xustiza global sofren... subordinados...Que son estes uns pobos onde a soidade nomea... e os seus percorridos van polos desastres, pois con mentiras provócanlles silencios.

E siléncianos.

E tamén cando digo recoñecementos que nos facilitan alimento da nosa voz... falo das Linguas propias... e da nosa… esencial de identidade... 

a galega, que non outra. E tamén falo da palabra que a enche. A palabra popular non inventada, orixinal, natural...nada arbitraria...do seus purísimos significados, que ela na Lingua...ha ser o último que se perda... mesmo se for o caso…logo das nosas vidas,pois ela debe vencer sempre e permanecer, pasar por riba de calquera intención conspiradora, cómplice da súa destrucción, xa que a palabra en lingua propia , a galega, acóllenos, e danos peito... e colo... no que contar e cantar...no que pensar e proxectar. 

Por iso temos que defendela dos irados falabaratos,  que se din sufridores de imposicións...tan ofendidos, 

E por iso debemos defendernos nós deses irados falabaratos que se proclaman bempensantes, até mesmo a non se sabe con que consideracións

dinse... como divinos ou… facedores do verbo válido e suficiente e o que nos queren... é quitar a nosa voz , silenciarnos da palabra erdada, traballada, descalificándonos do coñecemento e dos saberes que se conxugan no noso pobo do galego...nas nosas raíces populares na nosa Lingua Galega, na nosa Cultura Galega.Teiman descalificarnos para facernos uns ninguén,

Pero non..., pois a nosa vida de galegas e de Galegos, popular e social, a normal de cada día, na lingua que nos define, non pode ser lexislada ao gusto e a voz de amos…a base de suprimila, controlala, marxinala, segregala,desacreditala, silenciala...

E niso , amigas e amigos, non podemos  acollernos a resignacións...

pois coa nosa palabra , na palabra nosa, a eses que se arrogan na prepotencia normas, circulares e derogacións, en nome da liberdade que pregoan e que non a fan, poñerémoslles crítica de valemento,argumentos de responsabilidade, loita e movilización, rachando así a tanto rancio, celebrando diversidades,buscando amor e sendo amados, defendendo a identidade, a dignidade, a pensamento noso, integrando e militando resistentes na tarefa de construcción real da cultura na lengua nosa como valor de uso e non de cambio…, pois iso é defender os bens comúns do

patrimonio irrenunciable do noso pobo. Porque a palabra de cultura e pobo

tamén é antídoto, crea escola e talento.

E cando se pretende acurtar,cando se mitiga, se limita, se subxuga.Cando se quere vencer pensando no pesebre de cada día. Cando se quere gobernar para benefícios interesados. Nós debemos revolvérnos, revelarnos. Pois non se pode consentir tanto teimoso que nos quere agreder, o cal, cos seus, na camariña,se for barato...até nos farían desaparecer...

Pero o noso idioma existe e non existe por controlalo...O noso idioma existe por compartilo.

Alguén dixo que :

“ Volvemos ás gaiolas...Cando non se sabe que facer coas ás...”

Pois temos que dar a talla e voar coas nosas ás  sendo nós coa forza da nosa identidade,na nosa lengua, pois a Historia deste pobo noso, vai de aviso e recordanza, non está clausurada, vive. E mesmo pola rabia do sufrimento que padecemos…a nosa Historia e vida... terán que activarse a feitos e a tempos de maiores cambios para o cambio, acoutando tanto empobrecemento intelectual, tanta castración da creatividade, tanto desecamento da fluidez crítica, pois ben sabemos que aínda quedan por alborexar moitos días novos para exercer os deberes de poñer en activo importantes proxectos de dignidade para o noso pobo...no noso pobo...

E así hoxe neste anaco do importante que queremos con todo máis a modo...demoradamente...e sentíndo o disfrute dos recoñecementos en comuñóns de afectos e confluíndo, disfrutando do que nos une, velaí para comezo vai este poema de Miguel Torga:

A CANCIÓN DO SEMEADOR



Na terra negra da vida,



pousío do desespero,



é onde o poeta semea



poemas de confianza



O poeta é unha crianza



que moito ama...



Pero todo semeador...



semea contra o presente,



semea como vidente



a seara do futuro



Sen saber se o chan é duro...



Se  lle recibe a semente...

Pois desta maneira...amigas e amigos...en chegando por un cardinal do mundo, desde Bucarest de Romanía, os do PEDRÓN DE OURO 

reciben e dan recoñecemento, co PREMIO PEDRÓN DE HONRA, a 

MARIANA PLOAE-HANGANU, Investigadora Científica, Especialista en Lingüística. Chega desde o seu Instituto de Lingüística da Academia Romanesa.

E significarvos que a informes do profesor e académico galego Francisco Fernández Rei, diremos que Mariana xa cando recén licenciada 

foi a Lisboa a fin de aprender portugués e de seguida converteuse en profesora desta Lingua na Universidade de Bucarest elaborando material para o ensino, asemade publicando diversos traballos e así a súa tese de doutoramento sobre A REORGANZACIÓN DA ESTRUTURA NO CRIOULO PROTUGUÉS DE ÁFRICA. No tocante á Literatura portuguesa leva adiante traballos de investigación sobre autores como:

David Mourao Ferreira, Vasco Cabral, Eugenio de Andrade, Machado de Assís. Ocupando, e de aí o poema lido antes, un papel sobranceiro de MARIANA como tradutora de MIGUEL TORGA o cal descansa vixía e atento á sombra dunha aciñeira alí no alto no cemiterio de San Martiño das Antas e do cal Mariana publica un libro sobre a poesía da montaña, a poesía lusitana. E así nese saber, nese facer, na aprendizaxe das experiencias, tendo moi en conta que soamente as culturas serán monolíticas cando se ven desde fóra ou desde lonxe, MARIANA, en achego emocional e motivada a exerzo científico, a finais dos anos ostenta,

preocúpase polo estudo da nosa Lingua Galega e desde o XIX Congreso Internacional de Lingüística e Filoxía Románica no ano 1989 en Compostela, comeza a publicar traballos en revistas de Romanía sobre a nosa Lingua Galega e así desde esa segue afondando na nosa Lingua, Literatura e Cultura, in situ e non in vitro, a través dos Cursos de verán para estranxeiros organizados polo ILGA, a RAG e a Direccción Xeral de Política Lingüística. 

Así animada a cada tempo e progresivamente convértese nunha embaixadora e difusora da nosa Lingua e Literatura Galegas e tamén a través da RADIO CULTURAL en Romanía, tratando distintos temas e en especial a poesía de Lorca escrita en Lingua Galega, así como impartindo conferencias sobre O GALEGO E ROMANÉS-UNIDADE E DIVERSIDADE NO ÁMBITO ROMÁNICO, ou como na traducción ao romanés dos poemas do libro MANUEL CURROS ENRIQUEZ E FEDERICO GARCÍA LORCA CANTAN EN VINTE LINGUA A ROSALÍA DE CATRO ( edición a cargo de Don Xesús Alonso Montero). 

Logo traduce nos anos 90 poemas de Celso Emilio Ferreiro e Álvaro Cunqueiro. Escribe nos xornais artigos sobre Santiago de Compostela ou sobre o noso idioma e sobre investigadores del como é o caso do estudo sobre Francisco Fernández Rei do seu discurso de ingreso na RAG.

E é que a partir dos anos 90 Mariana comeza a traducción da prosa de autores como Méndez Ferrín e Castelao, que acompaña de notas bibliográficas de cada autor e da súa relevancia nas letras galegas.

Pero é Castelao quen lle proporciona un interese especial e así escribe o libro “ CASTELAO.MEMORIA DUN ESQUELETE.OBRA NARRATIVA.TEATRO”  na que vai unha nota ampla de introducción titulada: CASTELAO, UN HOME,UNHA OBRA,UNHA ÉPOCA”.

Dicir que esta obra presentouse na FEIRA DO LIBRO DE BUCAREST de 2008 e foi moi ben recibida con críticas magníficas.

“ Esta obra constitúe, polo de agora, a mellor achega de MARIANA PLOAE-HANGANU nos vinte anos que leva adicados ao estudo e difusión de Galicia, a súa Lingua e a súa Cultura en Romanía. E faino porque si...-  dicimos en palabras do profesor académico Francisco Fernández Rei- ... faino porque quere,  por amor á cultura e á xente deste FinisTerrae románico. Mariana non é responsable de ningún Centro de Estudos Galegos ( non hai en Romanía), o que fai moito máis meritorio o seu labor a prol de Galicia...”

Velaí pois que para ela, PARA MARIANA, vai o recoñecemento do PEDRÓN DE OURO co PREMIO PEDRÓN DE HONRA polos seus  aportes meritísimos e cualitativos á nosa Lingua e á nosa Cultura,

Velaí NELA... EN MARIANA...unha próba fermosa, indiscutibel e irrebatibel... A DA HUMILDADE DO ORGULLO...de cómo aprender do outro, de cómo aprender co outro.

E agora quero lerlles un poema de corazón desposto a toneladas de sentimento de Galicia.

VERSOS PARA UN PAÍS DE MINIFUNDIOS 

( de Manuel María... )



Galicia é un pobo e nada máis.



O que no é pobo... non pode



ser Galicia.



O pobo está abaixo, nas raíces...



E é o que sostén a arbre,



os cementos sobor dos que



se ergue o edifício.

Pois desde terras de Mesía e de Brates de Boimorto, eles sendo a nacer do mundo onde se chama TERRA CHA, velaí dous que fan un indivisible. Dous nos que o seu alfabeto amoroso no noso idioma galego 

comeza pola palabra AMOR  e segue pola palabra POBO. 

Eles declaran que a Galicia hai que levala dentro. E así a bo campar

eles dous avanzan indo de ganchete dela e do brazo esquerdo. Fano a exemplo de liberadora militancia no POBO DO GALEGO, pois como di o poeta de Quián de Agolada e do Morraso, Xosé Vázquez Pintor: 

“ Con MINI E MERO...habemus sempre a Lingua e as Herdanzas” 

Eles dous, Mini e Mero, coas súas compañeiras no sentir familiar común e morno dos ánimos,dos desexos e das obras, con Loreto e Xulia, 

cos fillos, coa familia e cos da Quenlla, afirman afectos, lealdade e poñen pedra armeira de obra clara, crean substancia a man, contidos e formas, 

para construír pobo, e restituíndo…e na memoria... fan liberdade... máis que dicíndoa. E activan belezas de pobo na Cultura,na Lingua, na Historia, 

nas Tradicións e todo irrenunciablemente a fidelidade e coherencia...

“ Sementadores de esperanza e futuro”- como lles di Xesús Mato.
Sementadores de esperanza e futuro para axudar a normalizarnos 

a afirmármonos e determinármonos como país, pobo e patria.

E por iso na resistencia cantan ( desde hai máis de corenta anos están na primeira liña de combate a prol da musica tradicional de Galicia) e compoñen poesía e investigan e buscan...e remoen memorias e feitos, pois 

pensan que o mellor é contalo todo e pisan chan de pobo e apañan e gardan

e conservan e defenden e recollen e acollen...non encollen.

Pois como escribe Darío Xohán Cabana:

“ son músicos de combate...cantores de protesta e de afirmación nacional...e duran… e non pasan...”

Eles, como di Alfonso Torrado de Xermolos...

“ Sempre buscando a mensaxe posibel...nesta hora da vida”


Amigas e amigos…son boas persoas...

Foron dos primeiros de FUXAN OS VENTOS xunto con Xesús Mato desde o ano 71 cando nas San Lucas ( chamándose FOLK 72) e gañaron o primeiro premio coa canción “ Fuxan os ventos” da autoría de Mato, que tamén el lle deu nome ao grupo. 

E chegaron as gravacións :FUXAN OS VENTOS,SEMENTEIRA,

GALICIA CANTA AO NENO, O TEQUELETEQUELE, QUEN A SOUBERA CANTAR

E así por Galicia e con Galicia....en Fuxan até o ano 82.

No ano 84 comezaron coa QUENLLA e gravan: NAMÓRATE DA VIDA,ALDRAXES CONTRA A XISTRA,OS TEMPOS INDA NON... NON SON CHEGADOS, OS IRMANDIÑOS, UNHA VEZ FOI O TREBÓN ( poesía de Manuel María), A CASA QUE NUNCA TIVEMOS ( de Marica Campo), MÁIS ALÁ DA NÉBOA, EUROPOLIS 88,TERRA,

SILENCIOS NA MEMORIA

E fixeron músicas para a escola e na escola. Tamén para  O MANIFESTO NACIONALISTA e para poesía de FIZ VERGARA VILARIÑO, MANUEL MARÍA, A HISTORIA DA LINGUA GALEGA de Darío Xohan Cabana, OS POETAS NA SÚA VOZ 

E en colaboración con outros músicos gravaron CHILL OUT CELTA en Galicia.

Escribiron libros de texto para o ensino infantil e primario e elaboraron materiais e soportes de música tradicional.Tamén publicaron:

SOMOS LENDA VIVA,CONTOS DE VELLOS PARA NENOS

CANTOS,COPLAS E ROMANCES DE CEGO ( coa reproducción de coplas, partituras e comentarios e informacióne execución dos informantes).

MINI escribiu: MEMORIA DUN SILENCIO sobre a represión nas terras de Boimorto e MERO en poesía: NA LONXITUDE DO TEMPO e 

RECENDOS DE LUZ E SOMBRA 

E niso tan inmenso da súa obra proclaman: 

LIBERDADE E XUSTIZA PARA MEMORIA E FUTURO. 

Eles DOUS a mans de traballo e no ideal, máis que o aquel de dicir:

“ quizabes mañá seremos”afirman a obras e a exemplos e se colectivamente en acordo de horizontes nos poñemos hoxe, afirman sen dúbida o aqueloutro de:“ mañá seremos!”.

Como di o poeta chantadino en Barcelona, Xosé Lois García... 

“ Eles son sementadores dun renacer patrio...foron quen de intervir en moitos toques de atención e en resolver moitas memorias tendentes ao esquecemento...“

Mini e Mero con vontades de optimismos, intuíndo dolorosos tempos que nos agradan, saben que están en perigo moitos movementos nosos que se responsabilizan de dar pulo á cultura na lingua nosa como uso e dinamización de valores propios, populares. E por iso chámannos a camiño.

Os do Pedrón entendéronos merecentes do PEDRÓN DE OURO.

E velaí pois amigas e amigos que hoxe , aquí en Padrón, queremos vivir universalidade, que hoxe presida o NÓS e nel se integren os nosos EUS, que así facemos fogar na mornura dos afectos, nos sentimentos, sen negar a ninguén. Pois dicir NÓS...non é dicir... NON AOS OUTROS !
Hoxe con Mariana, con Mini e Mero, para futuro, sabemos da fraternidade e así na posesión compartida, queremos manifestalo coa Fundación do Pedrón de Ouro a través dos recoñecementos.

Pois en palabras de Miguel Torga...



“ Hinos aos deuses non...



Os homes é quen os merecen...”

Non queremos vivir cada momento como se fose o último. Non nos gusta que non nos vexan na casa.Que nos ignoren. Estando dentro.

Por iso...Con Mariana, Con Mini e Mero.Nesta convivencia .Ao chamo da Fundación do Pedrón de Ouro:

“ Estamos na nosa casa... 

e vésenos

Non queremos ir pola periferia dos soños...”

E por iso no poder da nosa palabra e na Lingua,nas nosas obras,

e nos desexos…os corazóns de todos nós...hoxe e para sempre serán de banda ancha.

Moitas Grazas.








david otero

( En Padrón, Casa de Rosalía, Premios Pedrón de Ouro e Pedrón de Honra de 2009
